Kampioen in 400 voorlopig geskors | Netwerk24
06 Junie 2020 12:30
Salwa Eid Naser was pure vreugde toe sy goud gewen het by die 2019-Wêreldkampioenskap in Doha. Foto: Getty Images
Die Atletiek-integriteitseenheid (AIU), 'n onafhanklike liggaam wat deur Wêreldatletiek gestig is, het aangekondig dat die Nigeries-gebore Bahreinse atleet 'n skorsing van tot twee jaar in die gesig staar.
Naser het verlede jaar die derde vinnigste 400 in die geskiedenis gehardloop toe sy goud gewen het by die Wêreldkampioenskap in Doha.
Die 22-jarige het toe byna 'n sekonde van haar eie persoonlike beste tyd geknip toe sy die wenstreep in 48.18 sekondes oorgesteek het.
Dit was die vinnigste tyd deur enige vrou in 34 jaar met net Oos-Duitsland se Marita Koch en Tsjeggië se Jarmila Kratochvilova wat al vinniger was.
Volgens die AIU het sy nie haarself beskikbaar gestel vir toetsbeamptes om haar vir die gebruik van verbode middels te toets nie.
Van atlete word vereis om besonderhede beskikbaar te stel van waar hulle gaan wees vir minstens 'n uur van elke dag vir indien hulle getoets moet word.
Die oortreding waaraan Naser haar skuldig gemaak het, beteken dat sy óf nie die verlangde vorms ingevul het om te sê waar sy gaan wees nie óf sy was nie waar sy gesê het sy gaan wees toe die toetsbeamptes opgedaag het nie.
Naser, wat in Nigerië gebore is, het na Bahrein verhuis toe sy 14 was. Sy het silwer by die 2017-Wêreldkampioenskap in Londen gewen, voordat sy dit verlede jaar met die goue medalje opgevolg het.
Verskeie Bahreinse sterre het hulle die afgelope drie jaar daaraan skuldig gemaak dat hulle regulasies rakende die gebruik van verbode middels verontagsaam het.
In 2018 het Ruth Jebet, die Olimpiese kampioen in die 3 000 m-hindernis, positief getoets vir die gebruik van die verbode middel eritropoïetien (EPO). Sy is toe vir vier jaar geskors.
In 2017 is Eunice Kirwa, die Olimpiese silwermedaljewenner in die marathon, ook vir vier jaar vir die gebruik van EPO geskors. – Sportredaksie